ΓΡΑΠΤΗ ΕΡΩΤΗΣΗ E-0315/97 υποβολή: Josι Garcνa-Margallo y Marfil (PPE) προς την Επιτροπή (13 Φεβρουαρίου 1997)

Θέμα: ΚΟΑ στον τομέα του ελαιολάδου: Μέτρα για την κατάρτιση ελαιοκομικών μητρώων

Στην ετήσια έκθεση του Ελεγκτικού Συνεδρίου για το οικονομικό έτος 1995 διαπιστώνεται ότι, όσον αφορά την ΚΟΑ στον τομέα του ελαιολάδου, ο σημερινός αριθμός των λειτουργικών ελαιοκομικών μητρώων δεν παρουσιάζει πρόοδο, και ότι τα συστήματα ελέγχου που έχουν θεσπίσει τα κράτη μέλη δεν έχουν ακόμη δώσει τα επιθυμητά αποτελέσματα.

Η ίδια έκθεση αναφέρεται στην ετήσια έκθεση για το Οικονομικό Έτος 1991, στην οποία είχε διαπιστωθεί ότι το 50% των παραγωγών δεν είχε εκπληρώσει την υποχρέωση να καταρτίσει ελαιοκομικά μητρώα πριν από το τέλος του 1988.

Τί μέτρα έχει θέσει σε εφαρμογή η Ευρωπαϊκή Επιτροπή για την αξιόπιστη καταγραφή των ελαιοδένδρων της Ευρώπης;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-0315/97, E-0316/97, E-0317/97, E-0318/97 και E-0319/97 (19 Μαρτίου 1997)

Πρέπει κατά πρώτον να διευκρινιστεί ότι οι παραγωγοί ελαιόλαδου, δεν είναι υπεύθυνοι για την κατάρτιση του ελαιοκομικού μητρώου. Βάσει του κανονισμού (ΕΟΚ) αριθ. 154/75 του Συμβουλίου ((ΕΕ L 19 της 24.1.1975 )), τα κράτη μέλη παραγωγής ελαιόλαδου, καταρτίζουν ένα ελαιοκομικό μητρώο το οποίο αφορά όλες τις ελαιοκομικές εκμεταλλεύσεις που βρίσκονται στην επιρκάτειά τους.

Προς το παρόν, το μόνο κράτος μέλος που έχει ολοκληρώσει τη φάση κατάρτισης του μητρώου, συμπεριλαμβανομένης της επικύρωσης των στοιχείων από τους παραγωγούς, είναι η Ιταλία. Στο εν λόγω κράτος μέλος, λαμβανομένων υπόψη των προγραμμάτων ενημέρωσης του μητρώου, λεπτομέρειες τις οποίες μπορεί να αναζητήσει το Αξιότιμο Μέλος του Κοινοβουλίου στην απάντηση της Επιτροπής στη γραπτή ερώτηση Ε-4001/96 του κ. Arias Caρete ((ΕΕ C 186, 18.6.1997, 163 )), το 100% της εθνικής ελαιοκομικής έκτασης (1,1 εκατ. εκτάρια, 800.000 παραγωγοί) καλύπτεται από το μητρώο.

Στην Ισπανία, οι αρχές ανέλαβαν να ολοκληρώσουν τις εργασίες σύστασης του μητρώου για το τέλος του έτους 1998. Στις 31 Μαΐου 1996 οι τεχνικές εργασίες είχαν ολοκληρωθεί για το 58% των ελαιοκομικών εκμεταλλεύσεων, οι οποίες κατανέμονται μεταξύ 46% των δήμων και κοινοτήτων, για τις οποίες η ελαιοκομία παρουσιάζει ενδιαφέρον, ποσοστό που αντιστοιχεί σε 10 από τις 34 ενδιαφερόμενες επαρχίες. Η επικύρωση των βασικών στοιχείων (άρθρο 6 παράγραφος 3 του κανονισμού (ΕΟΚ) αριθ. 2276/79 περί λεπτομερειών εφαρμογής για την κατάρτιση ενός ελαιοκομικού μητρώου στα κράτη μέλη παραγωγής ελαιόλαδου ((ΕΕ L 262 της 18.10.1979 ))) δεν πραγματοποίηθηκε μέχρι στιγμής, σε κανένα αγροτεμάχιο (2 εκατ. εκτάρια, 500.000 παραγωγοί).

Όσον αφορά την Πορτογαλία (400.000 εκτάρια, 70.000 παραγωγοί) και την Ελλάδα (900.000 εκτάρια, 685.000 παραγωγοί), οι εργασίες έχουν ξεπεράσει τη φάση του πρότυπου πειραματικού σχεδίου, δεδομένου ότι μόλις ολοκληρώθηκαν οι προσκλήσεις υποβολής προσφορών για την ανάθεση του έργου.

Η Επιτροπή παρακολούθησε πάντα στενά το σύνολο των δραστηριοτήτων αυτών:

- όσον αφορά τα τεχνικά θέματα, η Επιτροπή συνεργάστηκε με τις εθνικές αρχές για τον ορισμό της μεθοδολογίας εργασίας καθώς και των τεχνικών προδιαγραφών των συγγραφών υποχρεώσεων 7

- όσον αφορά τα χρηματοδοτικά και διοικητικά θέματα, η Επιτροπή εξασφαλίζει τη χρηματοδότηση των δαπανών που αφορούν τις εργασίες που έχουν εκτελεστεί, μέσω της διάθεσης της παρακράτησης που προβλέπεται για το σκοπό αυτό από την κοινοτική ρύθμιση και που εισπράττεται από τους εθνικούς οργανισμούς πληρωμών επί των ενισχύσεων στην παραγωγή ελαιόλαδου που καταβάλλονται στους παραγωγούς 7

- όσον αφορά τον έλεγχο της συμφωνίας με τα κριτήρια που έχουν καθοριστεί από την κοινοτική ρύθμιση, η Επιτροπή κατευθύνει και παρακολουθεί τις σχετικές εργασίες.

Η ευθύνη της θέσης σε εφαρμογή των κοινοτικών διατάξεων υπάγεται στην αποκλειστική αρμοδίοτητα των κρατών μελών, και σε περίπτωση αδυναμίας ή αναποτελεσματικότητας αυτών ή σε περίπτωση μη συμφωνίας των σχετικών δαπανών, η Επιτροπή μπορεί, στο πλαίσιο της διαδικασίας εκκαθάρισης των λογαριασμών, να επιβάλει τις δημοσιονομικές διορθώσεις, τις οποίες κρίνει απαραίτητες.

Εξάλλου, η Επιτροπή έχοντας επίγνωση των δυσκολιών που αντιμετωπίστηκαν κατά την κατάρτιση του ελαιοκομικού μητρώου, επιθυμεί τώρα να εκμεταλλευθεί τις πιθανές συνέργειες με τις δραστηριότητες που έχουν αναληφθεί για την καθιέρωση του ολοκληρωμένου συστήματος διαχείρισης και ελέγχου στα εν λόγω κράτη μέλη. Το τελευταίο αυτό μέσο έχει καθιερωθεί με την ευκαιρία της μεταρρύθμισης της κοινής γεωργικής πολιτικής από την 1η Φεβρουαρίου 1993 βάσει των κανονισμών (ΕΟΚ) αριθ. 3508/92 του Συμβουλίου για τη θέσπιση ενός ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων ((ΕΕ L 335 της 5.12.1992 )), και (ΕΟΚ) αριθ. 3887/92 της Επιτροπής ((ΕΕ L 391 της 31.12.1992 )), και θα πρέπει να περιλάβει τα στοιχεία που επιτρέπουν την αλφαριθμητική αναγνώριση των γεωργικών αγροτεμαχίων, καθώς και μία βάση δεδομένων για τη διεξαγωγή χιαστί ελέγχων.

Η πρόταση μεταρρύθμισης του τομέα του ελαιολάδου θα πρέπει να προβλέψει ένα αποτελεσματικό και γρήγορα διαθέσιμο μέσο ελέγχου για τον τομέα.